། །ཚོགས་འཁོར་ཆོ་ག་བཞུགས།། ༄༅། །བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། །སངས་རྒྱས་ཐམས་ཅད་གཅིག་བསྡུས་པའི། །བླ་མའི་ཞབས་ལ་ཕྱག་འཚལ་ནས། །བསོད་ནམས་དང་ནི་ཡེ་ཤེས་ཚོགས། །བསྒྲུབ་ཕྱིར་དེ་ཡི་ཆོ་ག་བཤད། །བཅོམ་ལྡན་འདས་དཔལ་དགྱེས་པ་རྡོ་རྗེའམ། འཁོར་ལོ་བདེ་མཆོག་ལ་སོགས་པའི་རྣལ་འབྱོར་བླ་ན་མེད་པའི་རྒྱུད་སྡེ་ལས་བྱུང་བའི་ཚོགས་ཀྱི་འཁོར་ལོ་བྱེད་པར་འདོད་ན་གསུམ་སྟེ། ཇི་ལྟར་བྱ་བའི་ཆོ་ག་དང་། དེ་ལ་གཞན་གྱི་རྩོད་པ་སྤང་བ། ཆོ་གའི་རྣམ་གྲངས་ཀྱི་རབ་ཏུ་དབྱེ་བའོ། །དང་པོ་ལ་དྲུག་སྟེ། དུས། གནས། གྲོགས། ཡོ་བྱད། ཆོ་ག དགོས་པའོ། །དུས་ལ་རྒྱུན་གྱི་དུས་དང་། ཁྱད་པར་གྱི་དུས་གཉིས་སོ། །རྒྱུན་གྱི་དུས་ནི་ཡར་ངོ་མར་ངོའི་ཚེས་བརྒྱད་དང་། བཅུ་དང་། བཅུ་བཞི་དང་། བཅོ་ལྔ་སྟེ་བཞི་དང་། མར་ངོ་ལའང་དེ་ལྟར་བཞི་སྟེ་བརྒྱད་དོ། །ཁྱད་པར་གྱི་དུས་ནི་དབང་བསྐུར་རབ་གནས་སྦྱིན་སྲེག་རྒྱུད་ཉན་བཤད་ལ་སོགས་པའི་དུས་རྣམས་སོ། །གཉིས་པ་གནས་ནི་གསུམ་ལས། ལས་དང་པོ་པས་རང་གི་ཁྱིམ་དང་། གཙུག་ལག་ཁང་ལ་སོགས་པ་དབང་བསྐུར་བ་མ་ཐོབ་པས་དབེན་པའོ། །སེམས་བརྟན་པ་ཐོབ་ནས་དུར་ཁྲོད་དམ་རིའི་བྱ་སྐྱིབས་ལ་སོགས་པའོ། །བརྟན་པ་ཆེར་ཐོབ་ནས། ཡུལ་ཉི་ཤུ་རྩ་བཞི་ལ་སོགས་པའོ། །གསུམ་པ་གྲོགས་ནི། དབང་བསྐུར་བ་ཐོབ་ཅིང་དམ་ཚིག་མ་ཉམས་པའི་དཔའ་བོ་དང་རྣལ་འབྱོར་མའོ། །བཞི་པ་ཡོ་བྱད་ནི་ཅི་འབྱོར་པ་ཡིན་ན་ཡང་། ཡེ་ཤེས་ཀྱི་མཁའ་འགྲོ་མ་སྡུད་པའི་རྫས་མེད་དུ་མི་རུང་བ་མ་ད་ན་དང་བ་ལའོ། །ལྔ་པ་ཆོ་ག་ལ་གསུམ། སྦྱོར་བ་དང་། དངོས་གཞི་དང་། རྗེས་སོ། །དང་པོ་ལ་དྲུག གནས་ཁང་བརྒྱན་པར་བྱ་བ་དང་། ཕྱི་ནང་གི་མཆོད་པའི་ཡོ་བྱད་བཤམ་པ། རྡོ་རྗེ་སློབ་དཔོན་ནང་དུ་སྤྱན་དྲངས་ཏེ་བཞུགས་པ། བརྡ་དང་བརྡའི་ལན་བྱས་ཏེ་ནང་དུ་གཞུག་པ། ལྷའི་རྣལ་འབྱོར་ལ་གནས་པར་གསོལ་བ་གདབ་པ། ཡི་གེ་བརྒྱ་པ་བརྗོད་དེ་རྒྱུད་དག་པར་བྱ་བའོ། །དང་པོ་ནི་གནས་ཁང་ཕྱག་དར་དང་། བའི་རྣམ་ལྔ་དང་དྲི་ཞིམ་པོའི་ཆུས་བྱུག བླ་རེ་དང་ལྡ་ལྡི་ལ་སོགས་པས་བརྒྱན། བྲིས་སྐུ་དགྲམ། བདག་བསྐྱེད་གཙོ་བོར་བྱེད་ན་དགྱེས་པའི་རྡོ་རྗེའམ། འཁོར་ལོ་བདེ་མཆོག་ལ་སོགས་པའི་ལྷ་གྲངས་དང་མཐུན་པའི་གདན་སྟག་གི་པགས་པའམ། དུར་ཁྲོད་ཀྱི་རས་སམ། དེ་མ་རྙེད་ན་གཞན་ཡང་རུང་བའི་གདན། དཀྱིལ་འཁོར་གྱི་བསྐོར་བའི་རིམ་པ་ལྟར་བཤམ། མདུན་བསྐྱེད་གཙོ་བོར་བྱེད་ན། བསྒྲུབ་པའི་མཎྜལ་དགྱེས་རྡོར་རམ། བདེ་མཆོག་གི་གཞུང་ལུགས་དང་མཐུན་པར་བཤམ། རྡོ་རྗེ་སློབ་དཔོན་གྱིས་གཙོ་བྱས་པའི་ཚོགས་པ་རྣམས་ཀྱི་གདན་རྒན་རིམ་ལྟར་བཤམ། བདག་བསྐྱེད་གཙོར་བྱེད་པ་བརྟག་གཉིས་ལས་བཤད། མདུན་བསྐྱེད་གཙོ་བོར་བྱེད་པ་སཾ་བུ་ཊ་ལ་སོགས་པ་ནས་བཤད། ལས་དང་པོ་པས་མདུན་བསྐྱེད་གཙོ་བོར་མཆོད་པ་འཇུག་པ་བདེ་གསུང་། གཉིས་པ་ཕྱི་ནང་གི་མཆོད་པ་བཤམ་པ་ནི། དགྱེས་པ་རྡོ་རྗེ་བ་ཆུ་གསུམ་མམ་བཞི། བདེ་མཆོག་པ་མཆོད་ཡོན་ཞབས་བསིལ་གཉིས་སུ་བསྡུས་ནས་མཛད། ཆུ་དེ་རྣམས་མཆོད་ཡོན་གྱི་ཡན་ལག་ཡིན་པས། མཆོད་ཡོན་འབུལ་ཞེས་མཆོད་ཡོན་གྱི་མིང་དུ་བཏགས་པའང་ཡོད། ཆུ་བཞིར་བྱེད་ན་ཞབས་བསིལ་ལ་ག་པུར་གུར་གུམ་ལ་སོགས་པའི་དྲི་བཟང་གདབ། ཞལ་བསིལ་ལ་མངར་གསུམ། འཐོར་འཐུང་ལ་ཆུ་གཙང་མ་ཉིད། མཆོད་ཡོན་ལ་མེ་ཏོག་དཀར་པོ་གདབ། མེ་ཏོག་ལ་སོགས་པའི་མཆོད་པ་རྣམ་ལྔ་ཅི་འབྱོར་པའམ། གྲུབ་ན་རྒྱ་ཆེར་བཤམས། དགྱེས་རྡོར་བདེ་མཆོག་གི་གཞུང་ལུགས་དང་མཐུན་པའི། འཇིག་རྟེན་ལས་འདས་པའི་གཏོར་མ་གཅིག་དང་། ཆོས་སྐྱོང་གིས་གཙོ་བྱས་པའི་འཇིག་རྟེན་པ་ལ་གཅིག གཞི་བདག་ལ་གཅིག རང་ལ་དགོས་པ་ཡོད་ན་གཏོར་མ་གཞན་ཡང་བཤམ་པར་བྱའོ། །འབྱོར་ན་མང་དུ་བཤམས་ཀྱང་ཆེས་བཟང་། པདྨ་བྷཉྫ་ན་ར་མ་ད་ན་བླུགས་ཏེ། དཔྲལ་བ་རང་ལ་བསྟན་པ་རང་གི་མདུན་དུ་བཞག དམ་ཚིག་གི་རྡོ་རྗེ་དྲིལ་བུ་ཡང་གཡས་གཡོན་དུ་གོ་མ་ནོར་བར་བཞག གཞན་ཡང་ལོངས་སྤྱོད་པའི་ཡོ་བྱད་ཅི་འབྱོར་པའམ། གང་དགོས་པ་ཐམས་ཅད་སྟ་གོན་བྱ། གསུམ་པ་རྡོ་རྗེ་སློབ་དཔོན་བཞུགས་པ་ནི། རྡོ་རྗེ་སློབ་དཔོན་ལ་མཎྜལ་དང་མེ་ཏོག་ཅི་འབྱོར་བ་ཕུལ་ལ། སེམས་ཅན་ཐམས་ཅད་ཀྱི་དོན་དུ་འཇིག་རྟེན་དང་འཇིག་རྟེན་ལས་འདས་པ་ཐམས་ཅད་མཆོད་པའི་ཕྱིར་ཚོགས་ཀྱི་རྡོ་རྗེ་སློབ་དཔོན་མཛད་དུ་གསོལ། ཞེས་གསོལ་བ་གདབ། དེ་ནས་བདག་བསྐྱེད་གཙོ་བོར་མཆོད་ན། རྡོ་རྗེ་སློབ་དཔོན་དབུས་སུ་མདུན་བསྐྱེད་གཙོ་བོར་མཆོད་ན། ཚོགས་པའི་གྲལ་མགོར་གདན་བཤམས་པ་ལ་བཞུགས་པར་བྱའོ། །བཞི་པ་དབྱུག་སྔོན་ཅན་གྱི་ང་རྒྱལ་འཛིན་པའི་རྡོ་རྗེ་སློབ་མས་ལས་ཐམས་ཅད་པའི་བུམ་པ་དང་ལྡན་པ་སྒོ་དྲུང་དུ་བཞག་ལ་བརྡ་དང་བརྡའི་ལན་བྱས་ཏེ་མི་འཕྲོད་པ་རྣམས་ཕྱིར་བསྐྲད། འཕྲོད་པ་རྣམས་ནང་དུ་འཇུག་པའི་དོན་དུ་འདི་ལྟར་གསོལ་བ་གདབ་སྟེ། ཁྱོད་ཀྱི་དམ་ཚིག་ལ་ནི་ཁྲོ་བོ་སྔོན་པོ་མཛེས། །དངོས་གྲུབ་ཕྱག་ན་དབྱུག་ཏོ་རིན་ཆེན་བཅིངས་པ་འཛིན། །དཔལ་ལྡན་དཔའ་བོ་དཔའ་མོ་འདུ་བར་འཁོར་སྒྲོལ་ཁུམས། །མཁའ་མཛེས་རྣལ་འབྱོར་པ་ཡིས་ནང་དུ་བདག་ཐོངས་ཤིག །ཅེས་བརྗོད་དོ། །དེ་ནས་དབྱུག་སྔོན་ཅན་གྱིས་ལས་ཐམས་ཅད་པའི་བུམ་ཆུས་བསངས་ལ། འདི་སྐད་ཅེས་བརྗོད་དོ། །འདིར་ནི་ཆོས་རྣམས་བཟང་པོར་ལྟོས། །འདུ་བ་རྣམས་ནི་ཐེ་ཚོམ་མེད། །བྲམ་ཟེ་ཁྱི་དང་གདོལ་པ་ཡང་། །རང་བཞིན་གཅིག་པ་ཉིད་དུ་ཟོ། །ཞེས་བྱ་བའི་ཚིགས་བཅད་བརྗོད་ལ། ནང་དུ་གཏང་། འདིའི་ཆོ་ག་རྣམས་ཤེས་པ་དཀའ། བྱས་ནས་མ་རྫོགས་ན་ཆོ་ག་ཉམས་པར་འགྱུར་བས་མི་ཤེས་པ་རྣམས་ཀྱིས་ལྷའི་ང་རྒྱལ་དང་ལྡན་པས། བག་ཡོད་པར་བྱས་ལ་འཇུག་གོ །རྡོ་རྗེ་སློབ་དཔོན་གྱིས་གཙོ་བྱས་པའི་རྒན་རིམ་ལྟར་གྲལ་ལ་འཁོད་དོ། །ལྔ་པ་གསོལ་བ་གདབ་པ་ནི། ལས་ཀྱི་རྡོ་རྗེ་སློབ་མས་སྤྱིར་མཎྜལ་ཕུལ། སོ་སོའི་ཕྱག་ཏུ་མེ་ཏོག་བཞག་ལ། ཕྱག་འཚལ་ཐལ་མོ་སྦྱར་ལ། ངག་ཏུ། ཀུན་བཟང་རྣམ་འཕྲུལ་མཆོད་པའི་སྤྲིན་ཆེན་གྱིས། །དཔའ་བོ་རྣལ་འབྱོར་མ་རྣམས་མཆོད་པ་དང་། །ཡོན་བདག་བགེགས་ཞི་ཚོགས་གཉིས་བསག་པའི་ཕྱིར། །གཉིས་མེད་ཏིང་འཛིན་དག་ལ་གནས་པར་གསོལ། །ཞེས་བྱ་བའམ། ཡང་ན་སོ་སོ་ནས་ལྷའི་རྣལ་འབྱོར་ལ་གནས་པར་ཞུ་ཞེས་བསྡུ་བའི་ཚིག་གིས་གསོལ་བ་གདབ། དེ་ནས་མེ་ཏོག་རྣམས་བསྡུས། བླ་མ་ལ་ཡོན་དུ་ཕུལ། བླ་མས་ཀྱང་བླ་མ་བརྒྱུད་པ་དང་ཡི་དམ་གྱི་ལྷ་ལ་དབུལ་ཏེ། མཎྜལ་གྱི་དབུས་སུ་སྤུང་། དྲུག་པ་རྒྱུད་སྦྱང་བ་ནི། ཐམས་ཅད་ཀྱིས་དམ་ཚིག་གི་ཉེས་པ་བཤགས་པའི་ཕྱིར། སྤྱི་བོར་རྡོ་རྗེ་སེམས་དཔའ་མན་ངག་ལྟར་བསྒོམ། ཡི་གེ་བརྒྱ་པ་ཅི་རིགས་པར་བཟླས་ལ། ཨ་བྷི་དྷ་ན་ནས་འབྱུང་བའི་ཚིག་འདི་བརྗོད། བདག་ནི་མི་ཤེས་རྨོངས་པ་སྟེ། །དམ་ཚིག་ལས་ནི་འགལ་ཞིང་ཉམས། །བླ་མ་མགོན་པོས་སྐྱབས་མཛོད་ཅིག །གཙོ་བོ་རྡོ་རྗེ་འཛིན་པ་སྟེ། །ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་སྐྱབས་སུ་མཆི། །ཞེས་བརྗོད་དོ། །གཉིས་པ་དངོས་གཞི་ལ་ཚིམ་པ་དྲུག་སྟེ། རྣལ་འབྱོར་ཆེན་པོའི་རྒྱུད་ཐམས་ཅད་ཀྱི་དགོངས་པ་བསྡུས་པ། སཾ་བུ་ཊ་ལས་འབྱུང་བའི་ཚུལ་བཤད་ན། ཏིང་ངེ་འཛིན་གྱི་དཀྱིལ་འཁོར་མཆོད་པ་རྒྱས་པས་ཚིམ་པ། སྙིང་གར་ཡེ་ཤེས་ཀྱི་ལྷ་བདུད་རྩི་མྱངས་པས་ཚིམ་པ། ཕྱི་རོལ་གྱི་འབྱུང་པོའི་ཚོགས་གཏོར་མས་ཚིམ་པ། དམ་ཚིག་དང་ལྡན་པའི་དཔའ་བོ་དང་རྣལ་འབྱོར་མ་རྣམས་ནང་གི་སྦྱིན་སྲེག་གི་ཚིམ་པ། ཕྱི་ནང་གི་མཁའ་འགྲོ་མ་རྣམས་གླུ་གར་གྱིས་ཚིམ་པ། ལུས་ཀྱི་དཀྱིལ་འཁོར་ལྷན་ཅིག་སྐྱེས་པའི་ཡེ་ཤེས་ཀྱིས་ཚིམ་པའོ། །དང་པོ་ནི་དགྱེས་པའི་རྡོ་རྗེ་ལྟར་ན། ཚོགས་ཀྱི་ཞིང་སྤྱན་དྲང་བ་ནས་སྲུང་བའི་འཁོར་ལོའི་བར་མངོན་རྟོགས་རྒྱས་འབྲིང་ལྟར་བསྒོམས་ནས། དེ་ཁོ་ན་ཉིད་བཅུའི་བསྲུང་བའི་དེ་ཁོ་ན་ཉིད་དང་། ཕྱིར་བཟློག་པའི་དེ་ཁོ་ན་ཉིད་བསྒྲུབ་པའི་ཕྱིར། ཨུཥྞཱ་རའི་སྔགས་ཅི་རིགས་བཟླས། འདི་ད་ལྟར་བར་ཆད་བསྲུང་བ། ཕྱིས་འཚང་རྒྱ་བ་ན་སྲོད་ལ་བདུད་འདུལ་བའི་རྟེན་འབྲེལ་ཡིན། བདེ་མཆོག་ལྟར་ན་སྲུང་འཁོར་བསྒོམ་པ་ཙམ་ལས་སྔགས་ཟློ་བ་སྐབས་འདིར་མི་མཛད་དེ། དེ་ནས་དགྱེས་རྡོར་བདེ་མཆོག་ལ་སོགས་པ་ཆོ་ག་གང་བྱེད་ཀྱང་རང་རང་གི་རིམ་པ་གཉིས་རིམ་པ་ལྟར་ཚར་བར་བསྒོམ། གཙོར་རང་རང་གི་རྩ་སྔགས། སྙིང་པོ། ཉེ་སྙིང་། འཁོར་གྱི་ལྷ་རྣམས་དང་བཅས་པ་རྣམས་ཀྱི་སྔགས་ཅི་ནུས་པ་བཟླས། དེ་ལྟར་རིམ་པ་གཉིས་བཟླས་པ་དང་བཅས་པ་ནི། དེ་ལྟར་རྒྱུ་དུས་སུ་བསོད་ནམས་དང་ཡེ་ཤེས་ཀྱི་ཚོགས་སྒྲུབ་ཅིང་། སངས་རྒྱས་ཀྱི་ཞིང་ཡོངས་སུ་དག་པ་དང་། སེམས་ཅན་སྨིན་པར་བྱེད་པ། ལུས་ངག་ཡིད་གསུམ་གྱི་གནས་ངན་ལེན་སྦྱོང་ཞིང་། སྐུ་གསུམ་མམ་བཞིའི་རྟེན་འབྲེལ་བསྒྲུབ་པ། འབྲས་བུའི་དུས་སུ་འོག་མིན་དུ་སངས་རྒྱས་ནས་ཞིང་ཁམས་དཔག་ཏུ་མེད་པར་སྤྲུལ་པའི་སྐུས་སེམས་ཅན་གྱི་དོན་མཛད་པའི་རྟེན་འབྲེལ་ཡིན། ཏིང་ངེ་འཛིན་གྱི་དཀྱིལ་འཁོར་དེ་ལྟར་བསྒོམས་པ་ལ། མཆོད་པ་རྒྱས་པས་ཚིམ་པ་ནི། དང་པོ་ཕྱི་མཆོད་དངོས་སུ་བཤམས་པ་དགྱེས་རྡོར་ལྟར་ན། ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཧཱུྃ་ཕཊ་ཅེས་བརྗོད་ཅིང་རྡོ་རྗེའི་རྩེས་མ་ད་ན་གཏོར་ཞིང་བསང་། བདེ་མཆོག་ལྟར་ན། སུམ་བྷ་ནིའི་སྔགས་ཀྱིས་བསང་། དེ་ནས་སྭ་བྷཱའི་སྔགས་ཀྱིས་མཆོད་བྱ་མཆོད་བྱེད་མཆོད་པའི་ཡུལ་ཐམས་ཅད་སྟོང་པར་བསམ། སྟོང་པའི་ངང་ལས་མཆོད་པའི་ཡུལ་དང་། མཆོད་པར་བྱེད་པ་པོ་བདག་ཉིད་གཉིས་ཀ སྔར་བཞིན་དུ་རྨི་ལམ་སྒྱུ་མ་ལྟ་བུའི་ལྷའི་སྐུར་བསམས་ལ། མཆོད་པ་ཐམས་ཅད་ཀྱང་འཇིག་རྟེན་དང་འཇིག་རྟེན་ལས་འདས་པའི་དགེ་བ་ལས་གྲུབ་པ། ངོ་བོ་བཟང་ཞིང་གཙང་བ། དྭངས་ཤིང་ཐོགས་པ་མེད་པ། ཡུལ་ནམ་མཁའི་མཐས་ཁྱབ་པ། དུས་འཁོར་བ་ཇི་སྲིད་གནས་པའི་བར་དུ་རྒྱུན་མི་འཆད་པར་བསམས་ལ། རྒྱུད་ལས་གསུངས་པའི་སྔགས་དང་། ཏིང་ངེ་འཛིན་དང་ཕྱག་རྒྱས་དབུལ། རྒྱུད་ལས་མ་གསུངས་པའི་སྔགས་དང་ཕྱག་རྒྱ་ལ་སོགས་པ་བྱས་ཀྱང་ཆོ་ག་མ་དག་པའི་ཕྱིར་སངས་རྒྱས་དགྱེས་པའི་མཆོད་པར་མི་འགྲོ། སངས་རྒྱས་དགྱེས་པ་ལ་སངས་རྒྱས་ཀྱིས་གསུངས་པ་ཉིད་བྱེད་དགོས། དེ་བཞིན་དུ་ནང་བདུད་རྩིའི་མཆོད་པའང་གཏོར་མ་བཞིན་བྱིན་གྱིས་བརླབས་ལ་གཡོན་པའི་མཐེབ་སྲིན་གྱིས་གཏོར་ཞིང་ནང་མཆོད་ཀྱི་ཕུད་རྩ་བའི་བླ་མ་ལ་དབུལ། དེ་ནས་བླ་མ་བརྒྱུད་པ་རྣམས་ལ། དེ་ནས་ཡི་དམ་གྱི་ལྷ་ལ། དེ་ནས་ཆོས་སྐྱོང་དང་འབྱུང་པོ་ལ་སོགས་པ་ཕུད་ལ་དབང་བ་རྣམས་ལ་རང་རང་གི་སྔགས་ཀྱི་དབུལ། གཉིས་པ་སྙིང་གར་ཡེ་ཤེས་ཀྱི་ལྷ་བདུད་རྩི་མྱངས་པས་ཚིམ་པ་ནི། དེ་ནས་སྲིན་ལག་གིས། ལྕེ་རྩེ། སྨིན་མཚམས། སྤྱི་གཙུག་རྣམས་སུ་ཐིག་ལེ་རེ་བྱ། དེ་སྐད་དུ། རྣལ་འབྱོར་མ་ནི་ཐམས་ཅད་ལ། །མཐེ་བོའི་འཐོར་མས་སོ་སོར་དབུལ། །དེ་འོག་རང་གི་རྣམ་པ་ཡིས། །བདག་ཉིད་ལ་ནི་བསམ་པར་བྱ། །ལྕེ་རྩེ་ཐིག་ལེ་སྟེང་དུ་ཡང་། །བློ་དང་ལྡན་པས་གནས་གསུམ་མཆོད། །ཅེས་གསུངས་པ་ལྟར་རོ། །དེ་ནས་དགྱེས་རྡོར་ལྟར་ན་དྲིལ་བུ་འཁྲོལ་ཞིང་། ནམ་མཁར་རྗེ་བཙུན་བལྟས་ནས་ནི། །ཞེས་བྱ་བ་ལྷ་མོ་བརྒྱད་ཀྱི་མཆོད་པ་དང་། ཁྱོད་ནི་རྣལ་འབྱོར་མ་ཚོགས་ཡོངས་སུ་བསྐོར་ཞེས་བྱ་བའི་བསྟོད་པ་དང་། བསྟོད་པ་ཉི་ཤུ་པ་ལ་སོགས་པ་ཅི་ཤེས་པས་བསྟོད། བདེ་མཆོག་ལྟར་ན་ཕྱོགས་བཅུའི་སངས་རྒྱས་ཀྱི་བསྟོད་པའམ། སློབ་དཔོན་བྷུ་རི་པས་མཛད་པའམ། བཅོམ་ལྡན་འདས་ཀྱི་རྩ་སྔགས་རྐང་པ་བརྒྱད་པ་ལ་སོགས་པ་ཅི་ཤེས་པས་བསྟོད། དེ་དག་འདིར་ཡི་གེ་མངས་ཀྱིས་དོགས་ནས་མ་བྲིས། སློབ་དཔོན་རིན་པོ་ཆེས་མཛད་པའི་མཆོད་ཕྲེང་ལ་སོགས་པར་བལྟ་བར་བྱའོ། །གསུམ་པ་འབྱུང་པོའི་ཚོགས་གཏོར་མས་ཚིམ་པ་ནི། དབང་བསྐུར་མ་ཐོབ་པའི་འབྱུང་པོ་ལ་གཏོར་མ་གཏོང་ན་ཡོལ་བའི་ཕྱི་རོལ་དུ་གཏོང་། དབང་བསྐུར་ཐོབ་པའི་འབྱུང་པོ་ལ་ཡོལ་བས་གཅད་མི་དགོས། འཇིག་རྟེན་ལས་འདས་པའི་གཏོར་མ་དགྱེས་རྡོར་དང་བདེ་མཆོག་རང་རང་གི་རྒྱུད་ནས་འབྱུང་བའི་གཏོར་མའི་ཆོ་གས་གཏང་། འཇིག་རྟེན་པའི་གཏོར་མའི་ཕུད་ཆོས་སྐྱོང་ལ་དབུལ། དེའི་ཆོ་ག་རང་རང་གི་གཞུང་ནས་འབྱུང་བ་ལྟར་བྱ། དེའི་རྗེས་ལ་མཁའ་འགྲོ་སྤྱིའི་གཏོར་མས་འབྱུང་པོ་ཐམས་ཅད་ལ་སྦྱིན། གཞི་བདག་ལ་སོགས་པའི་གཏོར་མ་རྣམས་གང་ལ་གཏོང་བའི་མགྲོན་དེ་དམིགས་ཡུལ་དུ་བྱས་ནས། ཨོཾ་ཨ་ཀཱ་རོ་ལ་སོགས་པའི་སྔགས་ཀྱི་བཏང་བས་ཐམས་ཅད་མཉེས་ཤིང་ཚིམ་པར་འགྱུར་རོ། །གཏོར་མའི་ཆོ་ག་རྣམས་གཞུང་གཞན་དུ་ཤེས་པར་བྱའོ། །བཞི་པ་དམ་ཚིག་ཐོབ་པའི་དཔའ་བོ་དང་། རྣལ་འབྱོར་མ་རྣམས་ལ་གྲུབ་ན་མེ་ཏོག་ལ་སོགས་པའི་མཆོད་པ་རྣམ་པ་ལྔས་ཀྱང་མཆོད། ཚོགས་ཀྱི་ཡོ་བྱད་ལ་ལུགས་གཉིས་ལས་རབ་ཏུ་བྱུང་བ་སྡོམ་བརྩོན་གྱི་ལུགས་ནི། མཆོད་པ་དང་གཏོར་མ་ལ་ཤ་དང་ཆང་ལ་སོགས་པ་འབུལ། སྡོམ་བརྩོན་རྣམས་ཀྱིས་ལྕེ་ལ་མྱང་བ་ཙམ་བྱ། གཞན་ཡང་བུ་རམ་དང་ཤིང་ཐོག་ལ་བསང་བ་ལ་སོགས་པ་གཏོར་མ་བྱིན་གྱིས་བརླབ་པ་ལྟར་བྱ། ཤ་ལྔ་བདུད་རྩི་ལྔར་བསམས་ཏེ་ཟོས་པས། རྩ་ལྟུང་བཅུ་གསུམ་པའི་ཉེས་པ་མི་འབྱུང་། སངས་རྒྱས་དང་བྱང་ཆུབ་སེམས་དཔའ་དང་ཡེ་ཤེས་ཀྱི་མཁའ་འགྲོ་མ་རྣམས་ཀྱིས་བྱིན་གྱིས་བརླབ་པར་འགྱུར་ཏེ། གསང་བ་འདུས་པ་ལས། ཤ་རྣམས་ཐམས་ཅད་མེད་ན་ཡང་། །ཐམས་ཅད་བསམས་པས་རྣམ་པར་བརྟག །རྡོ་རྗེའི་སྦྱོར་བས་ཟོས་པ་ཡིས། །སངས་རྒྱས་ཐམས་ཅད་བྱིན་གྱིས་རློབ། །ཅེས་བྱ་བ་དང་། སཾ་བུ་ཊ་ལས་ཀྱང་། ཤ་གང་ཡང་མེད་ན་རྣམ་པར་རྟོག་པ་ཤའི་རང་བཞིན་དུ་བྱས་ལ་འཇིག་རྟེན་པ་གང་ཟ་བ་དེ་བཟའ་བར་བྱའོ། །ཞེས་གསུངས་པ་ལྟར་རོ། །དེས་ན་རྒྱ་གར་གྱི་སློབ་དཔོན་ཀླུ་སྒྲུབ་ཡབ་སྲས། ཐོགས་མེད་སྐུ་མཆེད་ནས་བཟུང་སྟེ། ཇོ་བོ་ཆེན་པོ་རྗེ་དང་། ཁོ་བོའི་མཁན་པོ་བསོད་སྙོམས་པ་ཆེན་པོ་ལ་སོགས་པ་རྣམས་ཀྱི་ཚོགས་ཀྱི་འཁོར་ལོའི་ལུགས་འདི་ཡིན་ནོ། །སྡོམ་བརྩོན་རྣམས་ཀྱིས་དབང་བསྐུར་ལ་སོགས་པའི་དུས་སུ་འདི་ལྟར་བྱས་ན་ལེགས་སོ། །རྣལ་འབྱོར་པ་རྣམས་ཀྱི་ཚོགས་ཀྱི་འཁོར་ལོའི་ལུགས་ནི། མ་ད་ན་དང་བ་ལ་ལ་སོགས་པ་དམ་ཚིག་གི་རྫས་ཅི་འཚོགས་པ་ལ་བསང་བ་ལ་སོགས་པ